b'\n_START_ARTICLE_\nFederalisti\xc4\x8dki blok\n_START_PARAGRAPH_\nFederalisti\xc4\x8dki blok, u povijesti, naziv koji se koristio za stranke koje su se u Prvoj Jugoslaviji protivile beogradskom centralizmu, jugoslavenskom unitarizmu i velikosrpskoj hegemoniji. "Blok" nije nastupao kao trajna koalicija: u konkretnim politi\xc4\x8dkim igrama, \xc4\x8desto su se stvarali i raskidali politi\xc4\x8dki savezi stranaka koje zastupaju federalisti\xc4\x8dko odnosno unitaristi\xc4\x8dko na\xc4\x8delo. Sve stranke federalisti\xc4\x8dkog bloka povremeno su sklapale koalicije sa velikosrpskom Narodnom radikalnom strankom.\n_START_SECTION_\nPoliti\xc4\x8dko djelovanje\n_START_PARAGRAPH_\nHrvatska selja\xc4\x8dka stranka bila je najva\xc5\xbenija zastupnica federalisti\xc4\x8dke koncepcije kroz cijelo vrijeme postojanja monarhisti\xc4\x8dke Jugoslavije. Na parlamentarnim izborima 1920.\xe2\x80\x931927. osvaja veliku ve\xc4\x87inu glasova na podru\xc4\x8dju Hrvatske i Slavonije., a od 1923. ve\xc4\x87inu glasova u Dalmaciji, te ve\xc4\x87inu glasova Hrvata u Bosni i Hercegovini. Uz nju, u razdoblju "ograni\xc4\x8denog parlamentarizma" (do progla\xc5\xa1enja \xc5\xa0estosije\xc4\x8danjske diktature 1929.), u federalisti\xc4\x8dkom bloku su manje ("gra\xc4\x91anske") hrvatske stranke, Jugoslavenska muslimanska organizacija (JMO), Slovenska ljudska stranka (SLS) i Crnogorska stranka (od 1925)._NEWLINE_Protivnici federalista su velikosrpska Narodna radikalna stranka i unitaristi\xc4\x8dka Demokratska stranka (koja zastupa ideologiju integralnog jugoslavenstva). Me\xc4\x91utim, predsjednik demokrata Ljubomir Davidovi\xc4\x87 pokazao je spremost za kompromis pa i koaliciju sa federalistima, \xc4\x8demu se \xc5\xbeestoko protivio strana\xc4\x8dki ideolog Svetozar Pribi\xc4\x87evi\xc4\x87. Godine 1924. on sa skupinom prista\xc5\xa1a istupa iz DS i osniva Samostalnu demokratsku stranku (SDS)._NEWLINE_Komunisti\xc4\x8dka partija, koja je 1920. legalno sudjelovala na izborima (prije dono\xc5\xa1enja Obznane), zastupala je tada unitaristi\xc4\x8dku koncepciju. Od 1925. do 1935., slijede\xc4\x87i politiku Kominterne, zagovara raspad Jugoslavije (kao "vje\xc5\xa1ta\xc4\x8dke versajske tvorevine"), ali samo kao prijelaz prema stvaranju Balkanske federacije. Nakon toga zagovara federalisti\xc4\x8dko rje\xc5\xa1enje, blisko koncepciji HSS-a (\xc5\xa1to i ostvaruje 1945.)._NEWLINE_Na izborima 1925. radikali i SDS nastupaju kao "Nacionalni blok" za spas dr\xc5\xbeave protiv federalista i komunista, uz kori\xc5\xa1tenje metoda dr\xc5\xbeavnog terora i izborne prijevare. To im ne donosi uspjeh jer HRSS, JMO i SLS zadr\xc5\xbeavaju svoje pozicije, a pojavljuju se i federalisti u Crnoj Gori._NEWLINE_Federalisti\xc4\x8dki se blok me\xc4\x91utim raspada koalicijom HSS-a i radikala 1925.\xe2\x80\x931927. Nakon \xc5\xa1to po\xc4\x8detkom 1927. HSS istupi iz vlade, u vladama 1927.\xe2\x80\x931929. \xc4\x87e (uz radikale i demokrate) sudjelovati JMO i SLS. Do zna\xc4\x8dajne promjene dolazi u studenom 1927.: Pribi\xc4\x87evi\xc4\x87eva SDS \xc4\x8dini potpuni obrat u svojoj politici, prihva\xc4\x87aju\xc4\x87i federalizam i sklapaju\xc4\x87i koaliciju sa HSS-om (Selja\xc4\x8dko-demokratska koalicija). Ova se koalicija odr\xc5\xbeala sve do 1941._NEWLINE_\xc5\xa0estosije\xc4\x8danjska diktatura 1929. godine donosi rigidnu centralizaciju dr\xc5\xbeave, proklamiranje integralnog jugoslavenstva kao slu\xc5\xbebene dr\xc5\xbeavne politike, zabranu rada svih politi\xc4\x8dkih stranaka i svih organizacija na "plemenskom" na\xc4\x8delu, te \xc5\xbeestoki re\xc5\xbeimski teror protiv svih politi\xc4\x8dkih protivnika. Demokratska stranka je tako\xc4\x91er \xc5\xbertva diktature. U njoj dolazi do rascjepa: struja koju predvodi predsjednik stranke Ljubomir Davidovi\xc4\x87 odri\xc4\x8de se ideologije jugoslavenskog nacionalizma i pribli\xc5\xbeava federalistima (iako \xc4\x87e napetosti ostati), priznaju\xc4\x87i osobito zna\xc4\x8daj rje\xc5\xa1avanja "hrvatskog pitanja".\n_START_SECTION_\nUjedinjena opozicija\n_START_PARAGRAPH_\nDjelovanje radikalnih nacionalnih i ekstremisti\xc4\x8dkih pokreta je kulminiralo atentatom na kralja Aleksandra u Marseilleu 9. listopada 1934. u organizaciji usta\xc5\xa1a (u suradnji s makedonskim VMRO). Nakon njegove pogibije, uspostavljen je poludiktatorski re\xc5\xbeim vlada Bogoljuba Jevti\xc4\x87a i Milana Stojadinovi\xc4\x87a (1934.\xe2\x80\x931939.), a Jugoslavija se sve vi\xc5\xa1e priklanjala fa\xc5\xa1isti\xc4\x8dkim zemljama. Pregovori glede konkretnijeg rje\xc5\xa1enja hrvatskoga pitanja otpo\xc4\x8deli su nakon atentata na kralja Aleksandra, ali je nepopustljiva politika prvaka srpske Radikalne stranke Milana Stojadinovi\xc4\x87a sprje\xc4\x8davala svaki u\xc4\x8dinkovitiji pomak._NEWLINE_Kada je parlamentarizam obnovljen i raspisani izbori 1935., re\xc5\xbeimskoj Jugoslavenskoj nacionalnoj stranci suprotstavila se zemaljska oporbena lista Bloka narodnoga sporazuma, poznata kao Ujedinjena opozicija u kojoj su: Selja\xc4\x8dko-demokratska koalicija, Jugoslavenska muslimanska organizacija, Davidovi\xc4\x87evo krilo Demokratske stranke i jedan dio Zemljoradni\xc4\x8dke stranke. Nositelj kandidacijske liste je Vladko Ma\xc4\x8dek. Te stranke predstavljale su veliku ve\xc4\x87inu Hrvata i bosanskih muslimana, kao i velik broj Srba-Pre\xc4\x8dana i Srba u Srbiji. (Slovenska ljudska stranka nastupila je u okviru re\xc5\xbeimske liste.). Ujedinjena opozicija je zastupala federalisti\xc4\x8dko preure\xc4\x91enje Kraljevine Jugoslavije._NEWLINE_Vladko Ma\xc4\x8dek je na \xc4\x8delu liste svih oporbenih skupina pa i srbijanskih (Ujedinjena opozicija), ostvario plebiscitarnu potporu u hrvatskim krajevima. Iako je re\xc5\xbeimskoj listi, pomo\xc4\x87u sna\xc5\xbenih mjera politi\xc4\x8dkog terora i izbornih prijevara, pripala ve\xc4\x87ina glasova na izborima za Narodnu skup\xc5\xa1tinu Kraljevine Jugoslavije 1938., duboka politi\xc4\x8dka kriza dovela je 5. velja\xc4\x8de 1939. do pada vlade Milana Stojadinovi\xc4\x87a. Knez Pavle Kara\xc4\x91or\xc4\x91evi\xc4\x87 povjerio je sastav nove vlade dotada\xc5\xa1njem ministru Dragi\xc5\xa1i Cvetkovi\xc4\x87u. U svom programskom govoru Cvetkovi\xc4\x87 izjavljuje kako vlada treba rije\xc5\xa1iti i hrvatsko pitanje; to je bilo prvi put da je re\xc5\xbeim uop\xc4\x87e priznao postojanje hrvatskog pitanja._NEWLINE_Pregovori Ma\xc4\x8deka i Cvetkovi\xc4\x87a zapo\xc4\x8deli su u travnju 1939. U pregovorima su sudjelovali i predstavnici Samostalne demokratske stranke koja je okupljala Srbe Pre\xc4\x8dane i jo\xc5\xa1 od 1927. bila u koaliciji s HSS-om (Selja\xc4\x8dko-demokratska koalicija, SDK). Predstavnici oporbenih srbijanskih stranaka s kojima je SDK bila zajedni\xc4\x8dki nastupila na izborima 1935. i 1938., odbili su sudjelovati u pregovorima. Spomenutim sporazumom, uspostavljena je autnomna Banovina Hrvatska, \xc5\xa1to je ujedno i pobjeda federalisti\xc4\x8dkoga bloka.'